
Text rozhodnutia
Súd: Krajský súd Bratislava Spisová značka: 10Sd/104/2014 Identifikačné číslo súdneho spisu: 1014201965 Dátum vydania rozhodnutia: 23. 01. 2015 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2015:1014201965.1 Uznesenie Krajský súd v Bratislave v právnej veci navrhovateľa T. P., X. S. XXXX/XX, X., proti odporkyni Sociálnej poisťovni ústredie, Ul. 29. augusta č. 8, Bratislava, o výšku starobného dôchodku, takto r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Navrhovateľ svojím návrhom zo dňa 30.10.2014 žiadal preskúmať rozhodnutie odporkyne Č. XXX XXX XXXX X zo dňa 6.10.2014, ktorým odporkyňa priznala od 13. septembra 2014 starobný dôchodok v sume 403,40 eur mesačne. Napriek tomu, že navrhovateľ vo svojom vyjadrení zo dňa 7.1.2015, ktoré došlo súdu dňa 21.1.2015 doslovne neuviedol, že berie svoj návrh na preskúmanie rozhodnutia odporkyne späť, je nepochybné, že smerovalo k tomu, aby súd o jeho návrhu na preskúmanie rozhodnutia ďalej nerozhodoval. Každý úkon je treba posudzovať podľa jeho obsahu, i keď je úkon nesprávne označený (§ 41 ods. 2 Občianskeho súdneho poriadku, ďalej len O.s.p.). Vzhľadom na skutočnosť, že toto podanie došlo súdu skôr, ako mohol vo veci rozhodnúť a že svojím obsahom znamenalo späťvzatie návrhu v celom rozsahu, bolo konanie zastavené. Súd podľa § 250d ods. 3 v spojení s § 250h ods. 2 a § 250l ods. 2 O.s.p. konanie zastavil. O trovách konania súd rozhodol podľa § 246c a § 146 ods. 1 písm. c) O.s.p. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Krajskom súde v Bratislave.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1014201965.1 (dáta aktuálne k 3. 11. 2026). Záväzné je znenie zverejnené súdom.




